তার কথা শুনে বাবাও হাসেন। ঘরে ফিরে সে বাবার  সঙ্গে ভাত খায়। মা এক বাটি দুধ এনে খাওয়ায় তাকে। রাতের বেলা বাবার পাশে শুয়ে শুয়ে গল্প করে খোকা। এতোদিনের জমিয়ে রাখা কতো মজার ঘটনা, মাছরাঙ্গাটার মাছ না পেয়ে উড়ে যাবার কথা, সেই ছেলেটার ভাত খেতে না পারার কথা। কাশ বনের সাদা ফুলের কথা। বাবার গলা জড়িয়ে ধরে খোকা ঘুমিয়ে যায়। বাবার বুকের কাছে মাথা রেখে কতো শান্তি।    বাবা চিন্তা করলেন, খোকাকে এবার শহরে নিয়ে গিয়ে স্কুলে ভর্তি করাবেন। সে এখন বড় হচ্ছে। খোকা এরপর মাদারীপুর শহরের স্কুলে কিছুদিন লেখাপড়া করলো। তারপর গোপালগঞ্জ শহরে মিশন স্কুলে ভর্তি হলো। এই সময় তার  চোখের অপারেশন হলো। দুবছরের মতন লেখাপড়া বন্ধ রাখতে হলো। প্রবেশিকা পাশ করে কলকাতায় ইসলামিয়া কলেজে ভর্তি হয়ে বি.এ পাশ করলো।